送友人歸荆南
作者：胡宏
朝代：宋

paragraphs: 瞬息光陰便百年，壯時無謂此身堅。
莫隨白日悠悠去，要見先民的的傳。
心耻文俳似班馬，眼看青紫自頭旋。
望雲飛鳥長天外，臨水不知魚在筌。
沈吟巖野意不展，燮理一身居屢遷。
願學只知依孔聖，懶從禪客問因緣。
聖門子貢最明達，肯使宮牆但及肩。
天生我才樸更拙，未逢良匠入雕鎸。
清漳見公二十載，論仁一句期超然。
致知兩字足功力，方信能行窮化先。
南山文會未振起，公今遠去岷江邊。
聞說豺狼卧當路，日向黄昏休更前。
況復江城動鼙鼓，四時烽火長相連。
征輪决去曳不止，男兒性命絕可憐。
曉月子規驚別夢，冥冥空有淚痕濺。
臨岐相贈要切語，慎勿使我空華顛。